Хто што робіць  
*Васіль Вітка*

Даглядае пчол пчаляр,

Стол майструе сталяр,

Шыбы ў вокны ставіць шкляр,

Беліць сцены маляр,

Чысціць комін камінар,

Сыры варыць сыравар,

Ну а цукар — цукравар.

З футра выкраіў каўнер

Мне на паліто кушнер[[1]](#footnote-1),

Боты мне пашыў шавец,

Новыя штаны — кравец,

Цацку з дрэва майстры

Выразалі — разьбяры.

Цяпер сам разбяры,

А што робяць ганчары,

Бандары, цесляры,

Муляры, млынары,

Дактары, друкары,

Хто даглядае трактары,

А хто коней на стайні,

А хто вучыць нас?

1. *Кушне́р* — майстар, які вырабляе шкуры пушных звяроў на футра. [↑](#footnote-ref-1)